**ΑΝΩΝΥΜΗ ΕΤΑΙΡΕΙΑ ΟΡΓΑΝΩΣΕΩΣ ΚΑΙ ΕΚΜΕΤΑΛΛΕΥΣΕΩΣ**

**ΒΙΟΜΗΧΑΝΙΚΩΝ ΠΕΡΙΟΧΩΝ ΕΛΛΑΔΟΣ**

**ΣΥΝΤΟΜΟ ΙΣΤΟΡΙΚΟ**

Η Ανώνυμος Εταιρεία ΟΡΓΑΝΩΣΕΩΣ ΚΑΙ ΕΚΜΕΤΑΛΛΕΥΣΕΩΣ ΒΙΟΜΗΧΑΝΙΚΩΝ ΠΕΡΙΟΧΩΝ ΕΛΛΑΔΟΣ ιδρύθηκε από την ΕΤΒΑ τον Απρίλιο 1966 (Ιδρυτικό Εταιρείας στο ΦΕΚ 64/τ. Α.Ε. & Ε.Π.Ε. /28.02.1966), με σκοπό να διευκολυνθούν και να επιταχυνθούν οι διαδικασίες ίδρυσης, οργάνωσης και εκμετάλλευσης βιομηχανικών περιοχών, σε εκτέλεση πάντοτε σχετικών αποφάσεων της ΕΤΒΑ, η οποία με τον Νόμο 4458/1965 είχε οριστεί ως αποκλειστικώς αρμόδια για τις ΒΙ.ΠΕ.

Το Διοικητικό Συμβούλιο της Εταιρείας, στο διάστημα από τον Απρίλιο 1966 έως τον Απρίλιο 1968, συνεδρίασε 60 φορές. Τα θέματα που απασχόλησαν το Δ.Σ. στη διετή λειτουργία του αφορούσαν κυρίως την εκπόνηση μελετών για την εξεύρεση των κατάλληλων εκτάσεων για χωροθέτηση ΒΙ.ΠΕ. στις περιοχές Θεσσαλονίκης, Πάτρας, Βόλου, Ηρακλείου, Καβάλας, Χανίων και Πρεβέζης και στην επιλογή Τεχνικών Συμβούλων. Προβληματισμοί υπήρξαν και για ΒΙ.ΠΕ. στις περιοχές Καπανδριτίου και Θηβών. Στο διάστημα λειτουργίας της Εταιρείας ανατέθηκε στο Γραφείο Δοξιάδη μελέτη για τη ΒΙ.ΠΕ. Βόλου, ενώ πραγματοποιήθηκαν και αγορές κτημάτων στη ΒΙ.ΠΕ. Θεσσαλονίκης.

Θα πρέπει να σημειωθεί ότι η ΕΤΒΑ, κατά την ίδρυση της Εταιρείας είχε εισφέρει στην Εταιρεία εκτάσεις που είχε ήδη αποκτήσει με σκοπό τη δημιουργία ΒΙ.ΠΕ. Οι εκτάσεις αυτές, καθώς και όσες ακόμη αποκτήθηκαν από την Εταιρεία στο διάστημα λειτουργίας της, περιήλθαν, μετά τη διάλυσή της στην ΕΤΒΑ.

Στην Τακτική Γενική Συνέλευση της Εταιρείας, στις 14.03.1968, υποβλήθηκε προς έγκριση η Έκθεση επί του Ισολογισμού Α΄ εταιρικής χρήσεως, που είχε λήξει στις 31.12.1967. Η Εταιρεία, για λόγους που αναφέρονται και στην ανωτέρω Έκθεση, δεν μπόρεσε να ανταποκριθεί ικανοποιητικά στην υλοποίηση των σκοπών του Καταστατικού της. Σημειώνεται ότι η διάλυση της Εταιρείας είχε ήδη αποφασιστεί στις αρχές του 1968. Η Εταιρεία τέθηκε τελικώς σε εκκαθάριση στις 17.04.1968.

Δεν εκδόθηκαν ΚΥΑ οριοθετήσεων ΒΙ.ΠΕ. βάσει Αποφάσεων του Δ.Σ. της Εταιρείας. Η ίδρυση και οριοθέτηση ΒΙ.ΠΕ. άρχισε τον Φεβρουάριο του 1965 και συνεχίστηκε μέχρι τον Σεπτέμβριο του 2000 με την εφαρμογή των διατάξεων αρχικώς του Νόμου 4458/1965 και εν συνεχεία του Νόμου 742/1977, με προαπαιτούμενες Αποφάσεις της Διοίκησης της ΕΤΒΑ.

ΦΕΚ 64 τεύχος ΑΕ και ΕΠΕ /28.02.1966 (1)

Απόφαση του Υπουργού Εμπορίου Αριθ. 5220/250 από 29.01.1966 «Περί παροχής αδείας συστάσεως και εγκρίσεως του καταστατικού της Ανωνύμου Εταιρείας υπό την επωνυμίαν Ανώνυμος Εταιρεία Οργανώσεως και Εκμεταλλεύσεως Βιομηχανικών Περιοχών Ελλάδος.»

ΦΕΚ 393 τεύχος Β'/14.06.1967 (8)

Απόφαση Αριθ. 58304 από 09.06.1967 του Υπουργού Βιομηχανίας «Περί συγκροτήσεως Διοικητικών Συμβουλίων των παρά της Ε.Τ.Β.Α. εξαρτωμένων ή ελεγχομένων Επιχειρήσεων ή Νομικών Προσώπων»

ΦΕΚ 124 τεύχος Α'/20.07.1967 (1)

Αναγκαστικός Nόμος υπ’ αριθ. 65 «Περί τροποποιήσεως, συμπληρώσεως και κωδικοποιήσεως εις ενιαίον κείμενον των διατάξεων των Αναγκαστικών Νόμων υπ’ αριθ. 4/1967 και 19/1967 «περί αποκαταστάσεως ευρυθμίας εις την λειτουργίαν των Δημοσίων Υπηρεσιών, Ν.Π.Δ.Δ. κ.λπ.» (Το άρθρο 2 αφορά την ΕΤΒΑ και τις εξαρτόμενες από αυτή επιχειρήσεις.)

04.09.2014

Κωνσταντία Παπαλέξη